РогIерчу цхьаьнакхетарехь дийцаре диллинарг, тахана вайн школашкахь нохчийн мотт хьехарехь кхолладелла хьал дара. И хьал лазаме хилар билгалдоккхура цхьаццаболчу хьехархоша шайн куьйгалло шайга схьаеллачу дешаран плана тIехь нохчийн мотт хьехарна къастош долу сахьташ стохкачул а ах эшийна ду бохучу хаамо. Шеко йоцуш, иза Пачхьалкхан Думо тIеэцначу меттан законна тIетевжина бина хийцамаш бу. Ткъа цу тIехь билгалдаьккхина: Россехь цкъа а ца хилла, хир а дац цуьнан гражданийн меттан бакъонаш эшор. Россин къаьмнийн ненан меттанаш школашкахь Iамон тIедоьжначу декхарийлахь а ду, уьш программашна юккъехь а ду, амма берийн дай-нанойн бакъо ю шайн берана ненан мотт шайна луьург харжа. Иза хила тарло оьрсийниг санна, къоман мотт а. Цунна леринчу шен дашахь вайн Куьйгалхочо а билгалдаьккхира: «Ас тIедиллинера вайн депутаташна Пачхьалкхан Думехь «Ненан меттан» закон кечдеш а, дийцаре деш а дакъалацар. Цуьнан чулацамехь шен ненан мотт безаш и Iамо луучунна еш цхьа а дуьхьало ца карийна суна. Нохчийн маттах лаьцна аьлча, ша нохчи ву ала бакъо яц, кхана шен берана Кишиев Кунта-Хьаьжин, Шайх Мансуран, Айдамиров Абузаран, Сулейманов Ахьмадан мотт Iамо ца оьшу аьлла школин куьйгалхочунна тIевогIу волчун. Ас доккха эхь лорур дара сайн доьзалехь Бенойн Ильясан, Кадыров Iабдул-Хьамидан, сан ден Кадыров Ахьмад-Хьаьжин мотт буьйцуш ца хилча».